Κώστας Κουτσουμανής

Ο Κώστας Κουτσουμανής (1973 - 2025) ήταν Έλληνας ακαδημαϊκός και ερευνητής στον τομέα της μικροβιολογίας και υγιεινής των τροφίμων, που διετέλεσε τακτικός καθηγητής και διευθυντής του Εργαστηρίου Μικροβιολογίας και Υγιεινής Τροφίμων στο Τμήμα Γεωπονίας του Αριστοτελείου Πανεπιστημίου Θεσσαλονίκης (ΑΠΘ).

Eρευνητική σταδιοδρομία
Από το 2018 έως το 2024 διετέλεσε πρόεδρος της Επιτροπής Βιολογικών Κινδύνων της Ευρωπαϊκής Αρχής Ασφάλειας Τροφίμων (EFSA). Το 2024 ανέλαβε τη θέση του Αντιπροέδρου της Επιστημονικής Επιτροπής της EFSA. Παράλληλα, από το 2018 είναι μέλος της ομάδας Joint FAO/WHO Expert Meeting on Microbiological Risk Assessment (JEMRA), η οποία ασχολείται με την αξιολόγηση των μικροβιολογικών κινδύνων στα τρόφιμα.

Η έρευνά του επικεντρώθηκε στη μελέτη και βελτίωση της μικροβιολογικής ποιότητας και ασφάλειας των τροφίμων. Ειδικότερα, ασχολήθηκε με:
 Την ανάπτυξη εργαλείων ποσοτικής μικροβιολογίας, όπως μαθηματικά μοντέλα και μεθόδους προσδιορισμού επικινδυνότητας
 Τη χρήση στοχαστικών προσεγγίσεων για την αξιολόγηση της ποιότητας και ασφάλειας των τροφίμων
 Την ανάπτυξη και εφαρμογή χρονο-θερμοκρασιακών δεικτών
 Καινοτόμες προσεγγίσεις στη συσκευασία τροφίμων

Το ερευνητικό έργο του περιλαμβάνει περισσότερες από 250 δημοσιευμένες ερευνητικές εργασίες σε διεθνή επιστημονικά περιοδικά καταχωρημένα στο Science Citation Index (SCI), 15 κεφάλαια σε επιστημονικά βιβλία και 150 εργασίες σε πρακτικά συνεδρίων. Οι δημοσιεύσεις του έχουν λάβει (μέχρι τον Φεβρουάριο 2025) πάνω από 22.000 διεθνείς ετεροαναφορές, ενώ ο δείκτης h-index του ανέρχεται σε 81, καταδεικνύοντας τη σημαντική επιρροή του στον επιστημονικό χώρο.

Τον Οκτώβριο 2023, σε έγκριτη μετα-έρευνα των Ioannidis κ.ά., το όνομά του συμπεριλήφθηκε στη λίστα Elsevier Data 2022, στο ανώτερο 2% των ερευνητών όλων των εποχών για το ερευνητικό του έργο στην μικροβιολογία τροφίμων.

Εξωτερικοί σύνδεσμοι
  ResearchGate
 Google Scholar  

 Παραπομπές 

Κατηγορία:Έλληνες επιστήμονες
Κατηγορία:Έλληνες γεωπόνοι
Κατηγορία:Καθηγητές Αριστοτελείου Πανεπιστημίου Θεσσαλονίκης